彦周以詩見寄次韻
作者：釋德洪
朝代：宋

paragraphs: 兩詩護宗旨，萬仞仰峻嶺。
攀緣不可及，妙語出鋒穎。
鈍根遭譏訶，正坐不勇猛。
譬如策疲羸，强以扛九鼎。
頑冥雖難化，豈不發深省。
坐令跛驢心，奮迅起馳騁。
愛君辯縱横，又畏面嚴冷。
直諒有如子，敢不加虔詗。
尚記笑語時，水軒同煮茗。
池閑如鏡空，倒蘸垂楊影。
歸來渡湘江，一葉浮萬頃。
舟中亦曬藥，欲以駐頽景。
君儻終不瞋，藥盡更當請。